## Rješenje kojim se Valentini Marušić iz Zagreba oduzima dozvola za obavljanje poslova brokera

### NN 131/2006 (4.12.2006.), Rješenje kojim se Valentini Marušić iz Zagreba oduzima dozvola za obavljanje poslova brokera

# Hrvatska agencija za nadzor financijskih usluga

**2938**

Temeljem odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (Narodne novine br. 140/05),
Uprava Hrvatske agencije za nadzor financijskih usluga, po službenoj dužnosti u
predmetu oduzimanja dozvole za obavljanje poslova brokera Valentini Marušić iz
Zagreba, Kolarova 4, na sjednici održanoj 3. studenoga 2006. godine donijela je

## RJEŠENJE

1. Valentini Marušić iz Zagreba, Kolarova 4, oduzima se dozvola za obavljanje
poslova brokera.
2. Ovo rješenje upisuje se u Registar ovlaštenih brokera, koji vodi Hrvatska
agencija za nadzor financijskih usluga.
3. Ovo rješenje objavit će se u »Narodnim novinama«.

```
Obrazloženje
```

Rješenjem Hrvatske agencije za nadzor financijskih usluga (dalje: Agencija),
klasa: UP/I-450-08/06-07/04 od 2. veljače 2006. godine, Valentini Marušić iz
Zagreba, zaposlenici ovlaštenog društva Abacus brokeri d.d. Zagreb (dalje:
Društvo), bila je na neodređeno vrijeme izdana dozvola za obavljanje poslova
brokera.
Sukladno odredbi članka 10. stavak 1. Pravilnika o sadržaju zahtjeva za
izdavanje i postupku izdavanja dozvola ovlaštenim društvima i osobama ovlaštenim
za obavljanje poslova s vrijednosnim papirima (»Narodne novine« br. 143/02),
broker je dužan kontinuirano obavljati poslove sukladno Zakonu o tržištu
vrijednosnih papira (»Narodne novine« br. 84/02, dalje: ZTVP) i aktima Agencije.
Odredbom članka 58. stavak 1. točka 7. ZTVP-a propisano je da će Agencija
rješenjem oduzeti dozvolu brokeru koji prestane ispunjavati uvjete na temelju
kojih mu je dozvola izdana ako, u roku koji Agencija odredi, te uvjete ne
ispuni.
Budući da je Društvo 7. lipnja 2006. godine obavijestilo Agenciju da Valentina
Marušić više nije zaposlenik Društva, to je imenovanoj bio, zaključkom Agencije
klasa: UP/I-450-08/06-07/26 od 13. srpnja 2006. godine, određen rok od 3 (tri)
mjeseca za dostavu dokaza da je zaposlena u ovlaštenom društvu na poslovima
trgovine s vrijednosnim papirima. Međutim, dostava predmetnog zaključka nije
uspješno obavljena jer je pošiljka vraćena u Agenciju s naznakom »primatelj
nepoznat«. Stoga je, sukladno odredbama članka 96. Zakona o općem upravnom
postupku (»Narodne novine« br. 53/91 i 103/96), predmetni zaključak istaknut na
oglasnoj ploči Agencije dana 18. srpnja 2006. godine, te se po isteku osam dana
dostava smatra izvršenom (26. srpnja 2006. godine).
Kako Valentina Marušić nije u roku od 3 mjeseca (do 26. listopada 2006. godine),
a niti naknadno, Agenciji dostavila dokaz o zaposlenju, valjalo je riješiti kao
u izrijeci ovog rješenja, dakle oduzeti joj dozvolu za obavljanje poslova
brokera i provesti upis oduzimanja dozvole u Registru ovlaštenih brokera koji
vodi Agencija, s danom upisa 23. studenoga 2006. godine, pod rednim brojem 225
(dvjesto dvadeset pet).
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-450-08/06-07/26
Urbroj: 326-111/06-3
Zagreb, 23. studenoga 2006.

Predsjednik Uprave
**Ante Samodol**, v. r.

Rješenje, NN 131/2006-2938